DA Den Europæiske Unions Tidende C 101/14

Udtalelse fra Den Europæiske Tilsynsførende for Databeskyttelse om det ændrede forslag til Europa-Parlamentets og Rådets forordning om oprettelse af »Eurodac« til sammenligning af fingeraftryk med henblik på en effektiv anvendelse af forordning (EF) nr. (…/…) (om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en ansøgning om international beskyttelse, der er indgivet i en af medlemsstaterne af en tredjelandsstatsborger eller en statsløs)

2011/C 101/03

DEN EUROPÆISKE TILSYNSFØRENDE FOR DATABESKYTTELSE,

som henviser til traktaten om Den Europæiske Unions funktionsmåde, særlig artikel 16,

som henviser til Den Europæiske Unions charter om grundlæggende rettigheder, særlig artikel 8,

som henviser til Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (1),

som henviser til anmodningen om en udtalelse i overensstemmelse med Europa-Parlamentets og Rådets forordning (EF) nr. 45/2001 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2),

HAR VEDTAGET FØLGENDE UDTALELSE:

I. INDLEDNING

1. Den 11. oktober 2010 vedtog Europa-Kommissionen et ændret forslag til Europa-Parlamentets og Rådets forordning om oprettelse af »Eurodac« til sammenligning af fingeraftryk med henblik på en effektiv anvendelse af forordning (EF) nr. (…/…) (om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en ansøgning om international beskyttelse, der er indgivet i en af medlemsstaterne af en tredjelandsstatsborger eller en statsløs) (omarbejdet udgave) (3). Samme dag blev det forslag, som Kommissionen havde vedtaget, sendt til Den Europæiske Tilsynsførende for Databeskyttelse i overensstemmelse med artikel 28, stk. 2, i forordning (EF) nr. 45/2001. Den tilsynsførende ser med tilfredshed på, at han er blevet hørt af Kommissionen, og anmoder om, at der henvises til denne høring i betragtningerne til forslaget.

2. Eurodac blev oprettet ved forordning (EF) nr. 2725/2000 om oprettelse af »Eurodac« til sammenligning af fingeraftryk med henblik på en effektiv anvendelse af Dublin-konventionen (4). Kommissionen vedtog et omarbejdet forslag til Eurodacforordningen i december 2008 (5) (i det følgende benævnt »forslaget fra december« 2008). Den tilsynsførende kommenterede forslaget i sin udtalelse fra februar 2009 (6).

3. Forslaget fra 2008 havde til formål at sikre en mere effektiv støtte i forbindelse med anvendelsen af Dublinforordningen og tage behørigt hensyn til betænkelighederne i relation til databeskyttelse. Det tilpassede også it-forvaltningsrammen til forvaltningsrammen i SIS II- og VIS-forordningerne ved at bestemme, at opgaverne i forbindelse med den operationelle forvaltning af Eurodac skal overtages af det kommende agentur for den operationelle forvaltning af store it-systemer inden for området frihed, sikkerhed og retfærdighed (7) (i det følgende benævnt »it-agenturet«) (8).

4. Kommissionen vedtog i september 2009 et ændret forslag, hvori den gav medlemsstaternes retshåndhævende myndigheder og Europol mulighed for at få adgang til Eurodacs centrale database med henblik på at foretage søgninger i relation til forebyggelse, afsløring og efterforskning af terrorhandlinger og andre grove strafbare handlinger.

5. Dette forslag indførte navnlig en passerellebestemmelse med henblik på at tillade adgang i retshåndhævelsesøjemed samt de nødvendige ledsagebestemmelser og ændrede forslaget fra december 2008. Det blev forelagt samtidig med et forslag til Rådets afgørelse om medlemsstaternes retshåndhævende myndigheders og Europols adgang til at indgive anmodning om sammenligning med Eurodacoplysninger med henblik på retshåndhævelse (9) (i det følgende benævnt »Rådets afgørelse«) og fastlagde de konkrete betingelser for denne adgang. Den tilsynsførende afgav udtalelse om dette forslag i december 2009 (10).

6. Med Lissabontraktatens ikrafttræden og afskaffelsen af søjlesystemet bortfaldt forslaget til Rådets forordning; det måtte trækkes tilbage formelt og erstattes af et nyt forslag for at tage hensyn til EUF-traktatens nye ramme.

7. Det fremgår af begrundelsen til forslaget, at Kommissionen med henblik på at gøre fremskridt i forhandlingerne om asylpakken (11) og lette indgåelsen af en aftale om Eurodacforordningen har fundet det mere hensigtsmæssigt at udelade de bestemmelser af Eurodacforordningen, der omhandler adgang med henblik på retshåndhævelse.

8. Kommissionen er også af den opfattelse, at en udeladelse af denne (ret kontroversielle) del af forslaget, hvorved det bliver muligt at vedtage den nye Eurodacforordning hurtigere, også vil lette den rettidige oprettelse af agenturet for den operationelle forvaltning af store it-systemer inden for området frihed, sikkerhed og retfærdighed, da dette agentur efter planen også skal være ansvarligt for forvaltningen af Eurodac.

9. Selv om der med det nuværende ændrede forslag indføres to tekniske bestemmelser, er dets hovedformål følgelig at ændre det tidligere forslag (dvs. fra september 2009) ved at udelade muligheden for adgang med henblik på retshåndhævelse. Det blev derfor ikke fundet nødvendigt at gennemføre en ny konsekvensanalyse specifikt for det foreliggende forslag.

II. FOKUS I DEN TILSYNSFØRENDES UDTALELSE

10. Den tilsynsførende har som nævnt i det foregående allerede bidraget med flere udtalelser på dette område. Formålet med denne udtalelse er at anbefale forbedringer af forslaget; disse anbefalinger bygger enten på nye udviklinger eller på anbefalinger, der tidligere er fremsat, eller som endnu ikke er accepteret, i situationer, hvor den tilsynsførende finder, at der ikke er taget tilstrækkeligt hensyn til hans argumenter, eller at disse anbefalinger understøttes af nye argumenter.

11. Denne udtalelse vil fokusere på følgende spørgsmål: — udeladelsen af de bestemmelser, der vedrører adgang til Eurodac i retshåndhævelsesøjemed — situationen for personer, hvis fingeraftryk er ubrugelige — underretning af den registrerede — anvendelse af de bedste tilgængelige teknikker til gennemførelse af princippet om »indbygget databeskyttelse« — følgerne af at outsource (en del af) udviklingen eller forvaltningen af systemet til en tredjepart.

III. UDELADELSE AF BESTEMMELSERNE OM ADGANG MED HENBLIK PÅ RETSHÅNDHÆVELSE

12. Den tilsynsførende ser med tilfredshed på, at muligheden for at give de retshåndhævende myndigheder adgang til Eurodac er udeladt i det nuværende forslag. Den tilsynsførende bestrider ikke, at regeringerne har behov for passende instrumenter til at garantere borgernes sikkerhed, men er ikke desto mindre stærkt i tvivl om forslagets legitimitet ud fra følgende betragtninger.

13. Foranstaltninger til bekæmpelse af terrorhandlinger og andre grove strafbare handlinger kan være en legitim grund til at tillade behandling af personoplysninger, selv om det er uforeneligt med det formål, hvortil oplysningerne oprindeligt blev indsamlet, forudsat at nødvendigheden af indgrebet understøttes af klare og uomtvistelige elementer, og det kan godtgøres, at behandlingen er i overensstemmelse med formålet. Dette er så meget mere påkrævet, som forslagene vedrører en sårbar gruppe, der har behov for beskyttelse, fordi de er på flugt fra forfølgelse. Der skal tages hensyn til deres prekære situation i vurderingen af, om den foreslåede handling er nødvendig og i overensstemmelse med formålet. Den tilsynsførende fremhævede mere konkret, at nødvendigheden bør godtgøres ved vægtige beviser for, at der er en forbindelse mellem asylansøgerne og terrorhandlinger og/eller grov kriminalitet. Det er ikke sket i forslagene.

14. Mere generelt har den tilsynsførende gjort gældende, at der er behov for en vurdering af alle eksisterende instrumenter vedrørende udveksling af oplysninger, inden der behandles nye instrumenter, i talrige udtalelser og bemærkninger, navnlig i de seneste udtalelser om »Oversigt over informationsstyring på området frihed, sikkerhed og retfærdighed« (12) og om »EU’s terrorbekæmpelsespolitik: de vigtigste resultater og fremtidige udfordringer« (13).

15. Det er af altafgørende betydning, at man foretager en vurdering af effektiviteten af de eksisterende foranstaltninger og samtidig tager nye planlagte foranstaltningers indvirkning på privatlivets fred i betragtning, og dette bør spille en vigtig rolle i EU's indsats på dette område i overensstemmelse med den strategi, der er fremlagt i Stockholmprogrammet. I dette tilfælde bør man f.eks. navnlig rette opmærksomheden mod gennemførelsen af informationsudveksling under Prümmekanismen. Udveksling af fingeraftryk indgår i planerne på dette område, og det skal påvises, at systemet har alvorlige mangler, der berettiger til adgang til en database som Eurodac.

16. Endelig anbefaler den tilsynsførende i disse udtalelser som i mange tidligere, at man er særlig opmærksom på forslag, der fører til indsamling af personoplysninger om store kategorier af borgere og ikke kun mistænkte personer. Man bør endvidere være særlig opmærksom på og begrunde de tilfælde, hvor der er planlagt behandling af personoplysninger til andre formål end dem, hvortil de oprindeligt blev indsamlet, som f.eks. i Eurodac.

17. Afslutningsvis hilser den tilsynsførende med tilfredshed, at dette element er udeladt i det nuværende forslag.

IV. SITUATIONEN FOR PERSONER, SOM IKKE KAN REGISTRERES

18. Indsamling og videre behandling af fingeraftryk spiller naturligvis en vigtig rolle i Eurodacsystemet. Det bør understreges, at behandling af biometriske data såsom fingeraftryk rejser særlige udfordringer og skaber risici, som må tages op. I forbindelse med forslaget ønsker den tilsynsførende især at fremhæve problemet med den såkaldte »manglende mulighed for registrering«, den situation, hvori en person befinder sig, hvis vedkommendes fingeraftryk af en eller anden grund ikke kan bruges.

19. Manglende mulighed for registrering opstår, når personer har midlertidigt eller permanent beskadigede fingerspidser eller hænder. Dette kan skyldes flere faktorer såsom sygdom, handicap, sår eller forbrændinger. Det kan i nogle tilfælde også være knyttet til etnisk oprindelse eller beskæftigelse. Det ser navnlig ud til, at et betydeligt antal landbrugs- eller bygningsarbejdere har fingeraftryk, der er beskadiget i en sådan grad, at de er ulæselige. I andre tilfælde, hvis hyppighed er vanskelig at vurdere, kan det forekomme, at flygtninge lemlæster sig selv for at undgå at få deres fingeraftryk taget.

20. Den tilsynsførende erkender, at det kan være vanskeligt at sondre mellem disse tredjelandsborgere, der med vilje har beskadiget deres fingeraftryk for at forpurre identifikationsprocessen, fra personer med reelt ulæselige fingeraftryk.

21. Det er dog yderst vigtigt at sikre, at manglende mulighed for registrering ikke i sig selv fører til, at asylansøgere nægtes deres rettigheder. Det ville f.eks. ikke være acceptabelt, at manglende mulighed for registrering systematisk blev opfattet som et forsøg på at begå svig og førte til afvisning af en asylansøgning eller inddragelse af bistand til asylansøgeren. Hvis det var tilfældet, ville det betyde, at muligheden for at få taget fingeraftryk ville være et af kriterierne for anerkendelse af status som asylansøger. Formålet med Eurodac er at lette anvendelsen af Dublinkonventionen og ikke at tilføje et kriterium (»brugbare fingeraftryk«) for opnåelse af status som asylansøger. Dette ville være en krænkelse af princippet om formålsbegrænsning og i det mindste af ånden i retten til asyl.

22. Endelig kræver den tilsynsførende også, at det nuværende forslag skal være foreneligt med de andre relevante direktiver på dette område. Navnlig anerkendelsesdirektivet kræver, at hver vurdering af en ansøgning foretages ud fra det specifikke sagsforhold og nævner afgjort ikke manglende mulighed for registrering som et kriterium for behandling af asylansøgningen (14).

23. Det nuværende forslag kommer allerede delvist ind på manglende mulighed for registrering i artikel 6, stk. 1, og 2 (15).

24. Disse bestemmelser omhandler dog kun tilfældet med midlertidig manglende mulighed for registrering, mens denne manglende mulighed vil være permanent i et betydeligt antal tilfælde. Artikel 1 i forordningen om ændring af de fælles konsulære instrukser (16) omhandler sådanne tilfælde og bestemmer følgende: (…) Medlemsstaterne sikrer, at der er vedtaget hensigtsmæssige procedurer med henblik på at sikre beskyttelse af ansøgerens værdighed i tilfælde af vanskeligheder med registreringen. Såfremt det er fysisk umuligt at optage fingeraftryk, må dette ikke have indflydelse på, om et visum tildeles eller nægtes.

25. For at tage hensyn til disse tilfælde i Eurodacsammenhæng anbefaler den tilsynsførende, at der i artikel 6 tilføjes en bestemmelse med udgangspunkt heri, som får en ordlyd svarende til følgende: »Midlertidig eller permanent manglende mulighed for at give brugbare fingeraftryk forringer ikke den pågældende persons retlige situation. Det kan ikke under nogen omstændigheder være tilstrækkelig grund til at nægte behandling eller afvise en asylansøgning«.

V. DEN REGISTREREDES RET TIL INFORMATION

26. Den tilsynsførende bemærker, at en effektiv gennemførelse af retten til information er afgørende for, at Eurodac kan fungere tilfredsstillende. Det er navnlig vigtigt at sikre, at der stilles information til rådighed på en måde, der sætter asylansøgeren i stand til fuldt ud at forstå sin situation samt omfanget af sine rettigheder, herunder de proceduremæssige skridt, som vedkommende kan tage til opfølgning af de administrative afgørelser, der er truffet i vedkommendes sag. Den tilsynsførende minder også om, at adgangen til indsamlede oplysninger er hovedhjørnestenen i databeskyttelse, jf. navnlig artikel 8 i EU’s charter om grundlæggende rettigheder.

27. Den tilsynsførende har allerede fremhævet dette i sine tidligere udtalelser om Eurodac. Da den foreslåede ændring ikke er blevet accepteret, ønsker den tilsynsførende at fremhæve vigtigheden af dette spørgsmål.

28. Artikel 24 i forslaget er affattet således: En person, der er omfattet af denne forordning, skal af oprindelsesmedlemsstaten skriftligt og i givet fald mundtligt på et sprog, som vedkommende forstår eller med rimelighed kan formodes at forstå, orienteres om følgende: (…) e) hvorvidt der gives ret til at få indsigt i og foretage berigtigelse af de oplysninger om vedkommende og til at kræve, at ukorrekte oplysninger om vedkommende berigtiges, eller at ulovligt lagrede oplysninger om vedkommende slettes, samt i procedurerne for udøvelse af disse rettigheder, herunder kontaktoplysninger om den registeransvarlige og de nationale tilsynsmyndigheder, som er omhandlet i artikel 25, stk. 1.

29. Den tilsynsførende foreslår, at ordlyden af artikel 24 ændres for at præcisere de rettigheder, der skal gives ansøgeren. Den foreslåede ordlyd er uklar, da den kan fortolkes, som om den betragter »retten til at modtage oplysninger om procedurerne for udøvelse af disse rettigheder (…)« isoleret fra retten til adgang til oplysninger og/eller retten til at anmode om sletning af urigtige oplysninger (…). Endvidere skal medlemsstaterne efter den nuværende affattelse af ovennævnte bestemmelse ikke underrette den person, der er omfattet af forordningen, om indholdet af rettighederne, men om deres eksistens. Da sidstnævnte kun synes at være et stilistisk spørgsmål, foreslår den tilsynsførende, at artikel 24 affattes således: »En person, der er omfattet af denne forordning, skal af oprindelsesmedlemsstaten (…) orienteres om (…) g) retten til at få indsigt i oplysninger om vedkommende selv og til at kræve, at urigtige oplysninger om vedkommende rettes, og at ulovligt behandlede oplysninger om vedkommende slettes«.

VI. BEDSTE TILGÆNGELIGE TEKNIKKER

30. Artikel 4, stk. 1, i forslaget er affattet således: »Efter en overgangsperiode har en forvaltningsmyndighed, der finansieres over Den Europæiske Unions almindelige budget, ansvaret for den operationelle forvaltning af Eurodac. Forvaltningsmyndigheden sikrer i samarbejde med medlemsstaterne, at den bedste disponible teknologi, på grundlag af en cost-benefit-analyse, til enhver tid anvendes til det centrale system«. Selv om den tilsynsførende bifalder kravet i artikel 4, stk. 1, ønsker han at bemærke, at udtrykket »bedste disponible teknologi«, der er anvendt i ovennævnte bestemmelse, bør erstattes af ordene »bedste tilgængelige teknikker«, der både omfatter den benyttede teknologi og installationens udformning, opbygning, vedligeholdelse og drift.

31. Dette er vigtigt, fordi begrebet »bedste tilgængelige teknikker« er bredere og omfatter forskellige aspekter, der bidrager til anvendelsen af »indbygget databeskyttelse«, som anses for et nøgleprincip i forbindelse med gennemgangen af EU's retlige ramme for databeskyttelse. Den understreger, at databeskyttelse kan gennemføres ved forskellige midler, der ikke alle er af teknologisk karakter. Det er således vigtigt at undersøge ikke blot teknologien, men også den måde, hvorpå teknologien anvendes som et redskab til at nå målet med den foreliggende databehandling. Forretningsprocesser skal være orienteret mod gennemførelsen af dette mål, der omsættes i procedurer og organisatoriske strukturer.

32. I denne forbindelse ønsker den tilsynsførende på et mere generelt plan at gentage den anbefaling, der er fremsat i tidligere udtalelser (17) vedrørende nødvendigheden af, at Kommissionen sammen med industriens interessenter fastlægger og fremmer de »bedste tilgængelige teknikker« efter samme procedure, som Kommissionen har vedtaget på miljøområdet (18). De »bedste tilgængelige teknikker« betyder det mest effektive og avancerede stadium i udviklingen af teknologier og deres driftsmetoder, der viser, om bestemte teknikker er praktisk egnede til i overensstemmelse med EU’s ramme for beskyttelse af privatlivets fred og databeskyttelse at tilvejebringe en fastlagt detektionstærskel. Disse bedst tilgængelige teknikker (BAT) vil blive udformet til at forebygge og, såfremt det ikke er praktisk muligt, i et passende omfang afhjælpe sikkerhedsrisiciene i forbindelse med denne databehandling og minimisere deres indvirkning på privatlivets fred mest muligt.

33. Denne proces bør også omfatte referencedokumenter om de »bedste tilgængelige teknikker«, der kan være en meget nyttig rettesnor for forvaltningen af andre store it-systemer på EU-plan. Den vil også forbedre harmoniseringen af sådanne foranstaltninger i hele EU. Sidst, men ikke mindst, vil fastlæggelsen af BAT, som tager hensyn til privatlivsbeskyttelse og sikkerhedsaspekter, lette databeskyttelsesmyndighedernes tilsynsrolle ved at stille tekniske referencer, der er vedtaget af registeransvarlige, og som er forenelige med privatlivs- og databeskyttelse, til rådighed for dem.

VII. OUTSOURCING

34. Den tilsynsførende bemærker, at forslaget ikke kommer ind på spørgsmålet om outsourcing af dele af Kommissionens opgaver (19) til en anden organisation eller enhed (såsom private virksomheder). Ikke desto mindre anvender Kommissionen almindeligvis outsourcing i forbindelse med udviklingen og forvaltningen af såvel systemet som kommunikationsinfrastrukturen. Selv om outsourcing af aktiviteter ikke i sig selv er i modstrid med databeskyttelseskravene, bør der gives garantier, som kan sikre, at anvendelsen af forordning (EF) nr. 45/2001, herunder databeskyttelsestilsyn foretaget af den tilsynsførende, forbliver fuldstændig uberørt af, at visse aktiviteter outsources. Der bør desuden vedtages supplerende garantier af mere teknisk art.

35. I denne forbindelse foreslår den tilsynsførende, at der i forbindelse med revisionen af Eurodacforordningen med de fornødne ændringer indføres retlige garantier svarende til dem, der findes i retsakterne vedrørende SIS II, hvori det hedder, at Kommissionen, selv om den delegerer forvaltningen af systemet til en anden enhed eller organisation, skal sikre, at den tilsynsførende har ret til og er i stand til fuldt ud at udføre sine opgaver, herunder gennemførelse af kontrol på stedet, og til at udøve alle andre beføjelser, der er tillagt ham ved artikel 47 i forordning (EF) nr. 45/2001).

VIII. KONKLUSIONER

36. Den tilsynsførende hilser med tilfredshed, at han er blevet hørt af Kommissionen, og anmoder om, at der henvises hertil i betragtningerne til forslaget.

37. Den tilsynsførende ser med tilfredshed på, at muligheden for at give de retshåndhævende myndigheder adgang til Eurodac er blevet udeladt af det nuværende forslag.

38. Indsamling og videre behandling af fingeraftryk spiller en vigtig rolle i Eurodacsystemet. Den tilsynsførende understreger, at behandling af biometriske data såsom fingeraftryk rejser særlige udfordringer og skaber risici, som må tages op. Den tilsynsførende fremhæver især problemet med den såkaldte »manglende mulighed for registrering«, dvs. den situation, hvori en person befinder sig, hvis vedkommendes fingeraftryk af en eller anden grund ikke kan bruges. Manglende mulighed for registrering bør ikke i sig selv føre til, at asylansøgere nægtes rettigheder.

39. Den tilsynsførende anbefaler, at der i artikel 6a i forslaget tilføjes en bestemmelse svarende til følgende: »Midlertidig eller permanent manglende mulighed for at give brugbare fingeraftryk forringer ikke den pågældende persons retlige situation. Det kan ikke under nogen omstændigheder være tilstrækkelig grund til at nægte behandling eller afvise en asylansøgning«.

40. Den tilsynsførende bemærker, at en effektiv gennemførelse af retten til information er af afgørende betydning for, at Eurodac kan fungere tilfredsstillende, for at sikre, at der stilles information til rådighed på en måde, der sætter asylansøgeren i stand til fuldt ud at forstå sin situation samt omfanget af sine rettigheder, herunder de proceduremæssige skridt, som vedkommende kan tage til opfølgning af de administrative afgørelser, der er truffet i vedkommendes sag. Den tilsynsførende foreslår, at ordlyden af artikel 24 i forslaget ændres for at præcisere de rettigheder, der skal gives asylansøgeren.

41. Den tilsynsførende anbefaler, at artikel 4, stk. 1, i forslaget ændres ved, at man anvender udtrykket »bedste tilgængelige teknikker« i stedet for »bedste disponible teknologier«. »Bedste tilgængelige teknikker« omfatter både den benyttede teknologi og installationens udformning, opbygning, vedligeholdelse og drift.

42. I forbindelse med spørgsmålet om outsourcing af en del af Kommissionens opgaver til en anden organisation eller enhed (såsom et privat selskab) anbefaler den tilsynsførende, at der bør gives garantier, som kan sikre, at anvendelsen af forordning (EF) nr. 45/2001, herunder databeskyttelsestilsyn foretaget af den tilsynsførende, forbliver fuldstændig uberørt af, at visse aktiviteter outsources. Der bør desuden vedtages supplerende garantier af mere teknisk art.

Udfærdiget i Bruxelles, den 15. december 2010. Peter HUSTINX Tilsynsførende for Databeskyttelse

(1) EFT L 281 af 23.11.1995, s. 31.

(2) EFT L 8 af 12.1.2001, s. 1.

(3) KOM(2010) 555 endelig.

(4) EFT L 62 af 5.3.2002, s. 1.

(5) Forslag til Europa-Parlamentets og Rådets forordning om oprettelse af »Eurodac« til sammenligning af fingeraftryk med henblik på en effektiv anvendelse af forordning (EF) nr. (…/…) (om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en ansøgning om international beskyttelse, der er indgivet i en af medlemsstaterne af en tredjelandsstatsborger eller en statsløs), KOM(2008) 825 endelig.

(6) Udtalelse af 18. februar 2009 om forslaget til forordning om oprettelse af »Eurodac« til sammenligning af fingeraftryk med henblik på en effektiv anvendelse af forordning (EF) nr. (…/…) (om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en ansøgning om international beskyttelse, der er indgivet i en af medlemsstaterne af en tredjelandsstatsborger eller en statsløs), KOM(2008) 825, EUT C 229 af 23.9.2009, s. 6.

(7) Forslaget til Europa-Parlamentet og Rådets forordning om oprettelse af et agentur for den operationelle forvaltning af store it-systemer indenfor området frihed, sikkerhed og retfærdighed (KOM(2009) 293 endelig) blev vedtaget den 24. juni 2009. Et ændret forslag blev vedtaget den 19. marts 2010: Ændret forslag til Europa-Parlamentets og Rådets forordning (EU) nr. …/…. om oprettelse af et agentur for den operationelle forvaltning af store it-systemer inden for området frihed, sikkerhed og retfærdighed, KOM(2010) 93.

(8) Den tilsynsførende har afgivet udtalelse om oprettelse af it-agenturet (udtalelse af 7. december 2009 om forslaget til forordning om oprettelse af et agentur for den operationelle forvaltning af store it-systemer inden for området frihed, sikkerhed og retfærdighed og om forslaget til Rådets afgørelse om overdragelse af opgaver vedrørende den operationelle forvaltning af SIS II og VIS inden for rammerne af afsnit VI i EU-traktaten til agenturet, EUT C 70 af 19.3.2010, s. 13.

(9) KOM(2009) 344.

(10) Udtalelse fra Den Europæiske Tilsynsførende for Databeskyttelse (EDPS) om det ændrede forslag til Europa-Parlamentets og Rådets forordning om oprettelse af »Eurodac« til sammenligning af fingeraftryk med henblik på en effektiv anvendelse af forordning (EF) nr. (…/…) (om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en ansøgning om international beskyttelse, der er indgivet i en af medlemsstaterne af en tredjelandsstatsborger eller en statsløs) og om forslaget til Rådets afgørelse om medlemsstaternes retshåndhævende myndigheders og Europols adgang til at indgive anmodning om sammenligning med Eurodacoplysninger med henblik på retshåndhævelse, EUT C 92 af 10.4.2010, s. 1.

(11) »Asylpakken« sigter mod at forbedre den måde, hvorpå EU’s asylsystem fungerer, og styrker asylansøgeres rettigheder. Den indeholder ændringer af direktivet om modtagelsesvilkår, Dublinforordningen og Eurodac. Den lægger også op til, at der oprettes et europæisk asylstøttekontor (EASO) ledsaget af en afgørelse, der letter finansieringen af EASO ved at omfordele nogle af de midler, der på nuværende tidspunkt er tildelt Den Europæiske Flygtningefond.

(12) Den tilsynsførendes udtalelse af 30. september 2010 om meddelelsen fra Kommissionen til Europa-Parlamentet og Rådet — »Oversigt over informationsstyring på området frihed, sikkerhed og retfærdighed«, der er tilgængelig på websiden.

(13) Den tilsynsførendes udtalelse af 24. november 2010 om meddelelsen fra Kommissionen til Europa-Parlamentet og Rådet om EU' terrorbekæmpelsespolitik: vigtigste resultater og fremtidige udfordringer, der er tilgængelig på websiden.

(14) Jf. navnlig artikel 4, stk. 3, i Rådets direktiv 2004/83/EF af 29. april 2004 om fastsættelse af minimumsstandarder for anerkendelse af tredjelandsstatsborgere eller statsløse som flygtninge eller som personer, der af anden grund behøver international beskyttelse, og indholdet af en sådan beskyttelse, EUT L 304 af 30.9.2004, s. 12.

15

»1. Når fingerspidsernes tilstand ikke gør det muligt at optage fingeraftryk af en kvalitet, der kan bruges til hensigtsmæssig sammenligning i medfør af denne forordnings artikel 18, optager oprindelsesmedlemsstaten på ny ansøgerens fingeraftryk og sender dem igen snarest muligt og senest 48 timer efter vellykket fingeraftryksoptagelse.«

»2. Når det ikke er muligt at optage fingeraftryk for en ansøger på grund af foranstaltninger truffet af hensyn til ansøgerens helbred eller til beskyttelsen af folkesundheden, optager og videresender medlemsstaterne som en undtagelse fra stk. 1 ansøgerens fingeraftryk snarest muligt og senest 48 timer efter, at disse hensyn ikke længere er nødvendige.«

(16) Europa-Parlamentets og Rådets forordning (EF) nr. 390/2009 af 23. april 2009 om ændring af de fælles konsulære instrukser til de diplomatiske og konsulære repræsentationer med hensyn til indførelse af biometriske identifikatorer, herunder bestemmelser om organisering af modtagelsen og behandlingen af visumansøgninger, EUT L 131 af 28.5.2009, s. 1.

(17) Den tilsynsførendes udtalelse om intelligente transportsystemer (juli 2009), den tilsynsførendes udtalelse om radiofrekvensbaseret identifikation (RFID) (december 2007) og den tilsynsførendes årsberetning for 2006, s. 48-49.

(18) http://eippcb.jrc.es/

(19) Eller den kommende forvaltningsmyndighed, der er nævnt i det foregående. Henvisninger til Kommissionen i dette afsnit bør læses som henvisninger til den EU-institution eller det EU-organ, der fungerer som registeransvarlig for Eurodac.